Eldhraun
Store norske leksikon,Geografi,Verdens geografi,Europa,Islands geografi
Eldhraun er en lavastrøm i det sørlige Island og stammer fra utbruddet i Laki 1783–1784. Lavastrømmen har et areal på 565 kvadratkilometer og sies å være verdens største. Lava strømmet nedover langs elven Skaftá og ødela jordbruksområder og gårder på sin vei. Lavadekket har en tykkelse på omlag 12 meter og er i dag dekket av mose.
Etter det voldsomme vulkanutbrudd fulgte den verste hungersnød som har herjet Island. Befolkningen ble redusert til 30 000–40 000, og den danske kongen Christian 7 hadde da planer om å flytte samtlige islendinger til Jylland i Danmark. Utbruddet påvirket klimaet i resten av Europa også, i England ble sommeren kjent som «sandsommeren» og nedkjølingen av klimaet med påfølgende dårlige avlinger kan ha bidratt til å utløse den franske revolusjon. Les mer i Store norske leksikon Island vulkan den franske revolusjon